བོད་དོན་ཞི་བའི་འཐབ་རྩོད་པ་གླིང་ཚ་ཚེ་བརྟན་རྡོ་རྗེ་ལགས་ཀྱི་ངོ་སྤྲོད་མདོར་བསྡུས།

བོད་དོན་ཞི་བའི་འཐབ་རྩོད་པ་གླིང་ཚ་ཚེ་བརྟན་རྡོ་རྗེ་ལགས་ནི་མདོ་སྨད་བླ་བྲང་སྔོན་ཆགས་གླིང་ཚང་དུ་ ༡༩༧༩ ལོར་སྐྱེས་ཤིང་། ཆུང་དུས་ནས་བླ་བྲང་བཀྲ་ཤིས་འཁྱིལ་དུ་གྲྭ་བ་བྱས། ཕྱི་ལོ་ ༡༩༩༥ ལོར་རྒྱ་གར་དུ་འབྱོར་ཏེ་ ༸ གོང་ས་ ༸ མཆོག་ལ་མཇལ་བཅར་གྱིས་ལྷོ་ཕྱོགས་འབྲས་སྤུངས་སྒོ་མང་གྲྭ་ཚང་དུ་ཞུགས། ཕྱིས་སུ་ནང་མིས་ཕ་ཡུལ་དུ་ལོགས་དགོས་པའི་རེ་འདུན་བཏོན་པ་ལྟར་ཕ་ཡུལ་དུ་སོང་ནས་འདུག་སྐབས་རྒྱ་ནག་གཞུང་གིས་ངོས་འཛིན་བྱས་པའི་པཎ་ཆེན་ལ་ངོས་འཛིན་མཚན་རྟགས་རྒྱག་དགོས་པའི་བཙན་བཀའ་བཏང་བར་བརྟེན་ཕ་ཡུལ་དུ་འདུག་ཐབས་མ་བྱུང་བར་རྒྱ་གར་དུ་ཡོང་སྟེ་ཤེས་རབ་དགའ་ཚལ་སློབ་གླིང་དུ་ཞུགས། ཕྱིས་སུ་ནང་མིས་ཡང་བསྐྱར་ཕ་ཡུལ་དུ་ལོགས་དགོས་པའི་བཀའ་བཏང་དོན་ལྟར་ཕ་ཡུལ་དུ་སོང་ནའང་། རྒྱ་ནག་དམར་གཞུང་གིས་སུན་གཙེར་ཡང་ཡང་བཏང་བ་དང་། མཐར་འཛིན་བཟུང་བཙོན་འཇུག་བྱ་བའི་ཉེན་ཁར་འཕྲད་སྟབས་ཡང་བསྐྱར་རྒྱ་གར་དུ་ཡོང་སྟེ་ལྷོ་ཕྱོགས་དང་རྡ་ས་སོགས་སུ་བཞུགས་རིང་ <<བརྩེ་དུང་གི་ཨ་ལོང་ལས་ཤོར་བའི་སེམས་འཕྲིན་དམར་པོ།>> དང་། <<བརྩེ་དུང་། མི་རྐྱང་རི་ལ་ཆས་པའི་གཏམ་རྒྱུད།>> <<རྣམ་ཤེས་ཀྱི་བརྩེ་དུང་།>> <<གྲྭ་བ་མི་བྱེད། སྦྱིན་བདག་མི་དགོས།>> ཞེས་པ་སོགས་ཀྱི་དེབ་བཞིའི་གཙོས་དུས་དེབ་དང་ཚགས་པར་དྲ་ཚིགས་སོགས་སུ་རྩོམ་ཡིག་སྣ་མང་སྤེལ། ཕྱིས་སུ་ Israel གྱི་བུ་མོ་ Yael Pferrer དང་གཉེན་སྒྲིག་གིས་ Israel ལ་གནས་སྤོས་བྱས་ཏེ། བུ་མོ་ཐར་མ་འཚོ་དང་། བུ་ཆུང་ཁ་བའི་ལྷ་སྲས་གཉིས་སྐྱེས།

ཕྱི་ལོ་ ༢༠༡༢ ཟླ་ ༣ ཚེས་ ༣ ཉིན།  གླིང་ཚ་ཚེ་བརྟན་རྡོ་རྗེ་ཡིས་བོད་དོན་ཞི་བའི་འཐབ་རྩོད་གནང་ཆེད་རྒྱ་གར་དྷ་རམ་ས་ལ་ནས་བོད་ཀྱི་རྒྱལ་ས་ལྷ་སའི་བར་ཞི་བའི་གོམ་བགྲོད་གནང་རྒྱུའི་དམ་བཅའ་བཞག་སྟེ། ཁོ་རང་གི་བཟའ་ཟླ་Yael Pferrer ལགས་དང་། རང་ལོ་ ༣ ལ་སོན་པའི་བུ་མོ་ ཐར་མ་མཚོ། བཙས་ཏེ་ཟླ་ངོ་ ༦ ལས་ཕྱིན་མེད་པའི་བུ་ཁ་བའི་ལྷ་སྲས་བཅས་དང་ཁ་གྱེས་ཏེ། བཞུགས་སྒར་རྡ་རམ་ས་ལར་འབྱོར། ཕྱི་ལོ་ ༢༠༡༢ ཟླ་ ༣ ཚེས་ ༡༠ ཉིན། བཞུགས་སྒར་དྷ་རམ་ས་ལའི་ཐེག་ཆེན་ཆོས་གླིང་གཙུག་ལག་ཁང་དུ། གསུམ་བཅུའི་དུས་དྲན་ཐེངས་ ༥༣ པའི་མཛད་སྒོ་གྲུབ་པ་དང་བསྟུན་ཏེ། ཁོང་དང་ཨ་མ་སྡོམ་པོ་སྐྱིད། སྲིང་མོ་གླིང་ཚ་ལྷ་མོ་སྐྱིད་གསུམ་གྱིས་བོད་སྐྱོད་ཞི་བའི་གོམ་བགྲོད་དངོས་སུ་མགོ་འཛུགས་ཀྱིས་ཉིན་ ༦༠ རིང་རྒྱ་གར་གྱི་མངའ་སྡེ་ ༦ བརྒྱུད་དེ་སྤྱི་ལེ་ ༡༣༠༠ གོམ་བགྲོད་གནང་མཐར། ལོ་དེའི་ཕྱི་ཟླ་ ༥ ཚེས་ ༡༡ ཉིན་རྒྱ་གར་དང་བལ་ཡུལ་ས་མཚམས་གྷོ་རག་པུར་དུ་བལ་བོའི་མཐའ་སྲུང་དམག་གིས་ ཁོང་མ་སྨད་གསུམ་བཀག་འགོག་གིས་གནམ་ལ་བཀྱགས་ནས་ས་ལ་བརྡབས། ཁྱི་རོ་ལྟར་ཡར་འདྲུད་མར་འདྲུད་བྱས། རྡོག་པས་གཞུས། རྒྱུག་པས་གཞུས་ནས་རྩེད་ཆས་ལྟར་བྱས་ནའང་བོད་དོན་ཞི་བའི་འཐབ་རྩོད་ཀྱི་སེམས་ཤུགས་སྔར་ལྟར་མ་ཆགས་པར་མ་ཟད། ཚེས་ ༡༤ དགོང་མོར་ཨ་མ་སྡོམ་པོ་སྐྱིད་དང་། གླིང་ཚ་ལྷ་མོ་སྐྱིད་གཉིས་གཉིད་དུ་ཤོར་སྐབས་གླིང་ཚ་ཚེ་བརྟན་རྡོ་རྗེ་ཁོ་རང་གཅིག་པུས་བོད་དོན་ཞི་བའི་གོམ་བགྲོད་བྱས་ཏེ་བལ་ཡུལ་དུ་སོང། ཕྱི་ཟླ་ ༥ ཚེས་ ༢༡ ཉིན་བལ་ཡུལ་ཉེན་རྟོག་པས་འཛིན་བཟུང་བཙོན་འཇུག་བྱས་ཀྱང་ཁོང་གིས་བཙོན་ཁང་དུ་ངག་བཅད་ངོ་རྒོལ་གནང་བ་སོགས་ཀྱིས་ཕྱིས་བཙོན་གྲོལ་ཐོབ།

༢༠༡༣ ཟླ་ ༣ ཚེས་ ༡༠ ཉིན་དྷ་རམ་ས་ལའི་གཙུག་ལག་ཁང་དུ། གསུམ་བཅུའི་དུས་དྲན་ཐེངས་ ༥༤ པའི་མཛད་སྒོ་གྲུབ་པ་དང་བསྟུན་ཏེ། བོད་དོན་ཞི་བའི་འཐབ་རྩོད་པ་གླིང་ཚ་ཚེ་བརྟན་རྡོ་རྗེ་མཆོག་གིས་སེམས་ཐག་གཙང་བཅད་ཀྱིས་བཞུགས་སྒར་རྡ་མར་ས་ལ་ནས་བོད་ཀྱི་རྒྱལ་ས་ལྷ་སའི་བར་བོད་སྐྱོད་ཞི་བའི་གོམ་བགྲོད་ཐེངས་གཉིས་པ་མགོ་འཛུགས་ཀྱིས་ཉིན་ ༨༩ རིང་རྒྱ་གར་གྱི་མངའ་སྡེ་ ༦ ཙམ་བརྒྱུད་དེ་སྤྱི་ལེ་ ༢༡༤༨ རིང་གོམ་བགྲོད་གནང་མཐར་ལོ་དེའི་ཕྱི་ཟླ་ ༦ ཚེས་ ༨ ཉིན་རྒྱ་གར་གྱི་ནུབ་བྷང་གྷིལ་མངའ་སྡེའི་ཀ་ལོན་སྦུག་སད་རྒྱུད་གྲྭ་ཚང་ནས་རྐང་འཁོར་དང་ཅ་དངོས་བཞག་སྟེ་ད་བར་ཏེ། མི་ལོ་༡༡ རིང་བོད་དོན་ཞི་བའི་འཐབ་རྩོད་པ་ཁོང་གར་སོང་ཆ་མེད་དུ་གྱུར།

བོད་དོན་ཞི་བའི་འཐབ་རྩོད་པ་གླིང་ཚ་ཚེ་བརྟན་རྡོ་རྗེ་མཆོག་གིས་བཏོན་གནང་མཛད་པའི་དགོས་འདུན་དོན་ཚན་ལྔ།

༡༽ཆ་རྐྱེན་གང་ཡང་མེད་པར་༧གོང་ས་མཆོག་ཕྱིར་བོད་ནང་དུ་ཕེབས་སུ་འཇུག་དགོས།

༢༽ཆ་རྐྱེན་གང་ཡང་མེད་པར་༧པན་ཆེན་ཆུང་སྲིད་རིན་པོ་ཆེས་གཙོས་བོད་ཀྱི་ཆབ་སྲིད་བཙོན་མ་རྣམས་གློད་བཀྲོལ་གཏོང་དགོས།

༣༽བོད་མིར་རང་གི་སྐད་དང་ཡི་གེ་སྦྱོང་རྒྱུར་རང་དབང་སྤྲོད་དགོས།

༤༽བོད་མིར་རང་ཡུལ་གྱི་ཆོས་གོས་དང་། གོམས་གཤིས་སོགས་རང་དབང་ཆ་ཚང་སྤྲོད་དགོས།

༥༽ད་ལྟ་བོད་ནང་དུ་སྡུག་སྦྱོང་དང་། མནར་གཅོད་གཏོང་མཁན་རྒྱ་ནག་གི་དམག་མི་ཡོངས་རྫོགས་བོད་ནས་ཕྱིར་འཐེན་བྱེད་དགོས།